
Képfeldolgozáson alapuló hazugságvizsgáló rendszer

A TDK dolgozat témája, hogy egy olyan rendszert alkosson meg, amely képes az emberi mimikai reakciók alapján hazugságra utaló jelek megtalálására. Verbális kommunikáció során 20 fő arcizom dolgozik. A mimikai reakciók óhatatlanul is visszajelzést adnak az aktuális érzelmi állapotról. Vannak olyan reakciók, amelyek akár csak néhány tizedmásodpercig lépnek fel, emiatt ezeket nem csak észlelni, hanem befolyásolni is nehéz feladat: külön tehetség kell például az úgynevezett póker arc kifejlesztéséhez, ami a „nemkívánatos” érzelmek elrejtését szolgálja.
Hazugság során a mások átveréséből fakadó izgalomtól kezdve, a lebukástól való félelemen át egészen a bűntudatig számos tényező befolyásolhatja az ember érzelmi állapotát. A legfőbb cél a hiteles benyomás keltése és a gyanú elkerülése, ami minden esetben mentális erőfeszítéseket igényel, mely során érzelmek generálódnak. Mivel érzelmeink legfőbb kivetülési területe az arcunk, ezért a mimikai reakciók vizuális vizsgálatával jó eséllyel találhatók hazugságra utaló jelek.
Létezik egy leíró rendszer (Facial Action Coding System), ami anatómiai szempontból osztályozza és Action Unit-okba csoportosítja az arcizmok mozgásait. Bizonyos kutatásokból kiderül, hogy hazugság során mely Action Unit-ok észlelhetők jellemzőbben és nagyobb intenzitással az arcon. A hazugságvizsgálat során a normál körülmények között fellépő reakciókat össze kell hasonlítani a potenciális hazugság során fellépő reakciókkal, és azok alapján ki kell értékelni a hazugságra utaló jeleket.
Az önkéntesek segítségével elvégzett manuális tesztek során minden résztvevő kapott 5 kontroll kérdést, 5 kérdést, melyekre fals pozitív, valamint újabb 5 kérdést, amikre őszinte, igaz válaszokat kellett adniuk. A tesztek során szerzett tapasztalatok bíztatóak és alátámasztják a rendszer megfelelő működését, ugyanis az elvárt eredmények születtek: a fals pozitív válaszok esetén a rendszer sikeresen talált, míg az őszinte válaszok esetén nem talált hazugságra utaló jeleket.



